Document ID: 32008L0058

KOMISJONI DIREKTIIV 2008/58/EÜ,
21. august 2008,
millega muudetakse kolmekümnendat korda tehnilise arenguga kohandamise eesmärgil nõukogu direktiivi 67/548/EMÜ ohtlike ainete liigitamist, pakendamist ja märgistamist käsitlevate õigusnormide ühtlustamise kohta
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 27. juuni 1967. aasta direktiivi 67/548/EMÜ ohtlike ainete liigitamist, pakendamist ja märgistamist käsitlevate õigusnormide ühtlustamise kohta, (1) ja eelkõige selle artiklit 28,
ning arvestades järgmist:
(1)
Direktiivi 67/548/EMÜ I lisa sisaldab ohtlike ainete loetelu koos iga aine liigitus- ja märgistusviiside üksikasjadega. Kõnealust loetelu tuleb ajakohastada, et hõlmata hiljem teatud uusi aineid ja hiljem registreeritud kemikaale ning kohandada teatavaid kandeid tehnika arenguga. Lisaks sellele on vaja kõnealusest lisast välja jätta kanded teatavate ainete kohta. Benseeni sisaldavate ainete liigitust ja märgistust tuleks benseeni mutageenina liigitamisel muuta ning mõned kanded tuleks jagada, kuna hiljuti lisatud või läbi vaadatud füüsikalis-keemilist liigitust kõnealuste kannete alusel kõigi ainete suhtes enam ei kohaldata.
(2)
Käesolevas direktiivis loetletud ainete liigitus- ja märgistusviisid tuleks uute teaduslike andmete ilmumise korral läbi vaadata. Seoses sellega, arvestades tööstusharu poolt esitatud viimast esialgset, osalist või eksperdihinnanguta teavet, tuleb erilist tähelepanu pöörata käesoleva direktiiviga hõlmatud boraate käsitlevate epidemioloogiliste uuringute edasistele tulemustele, sealhulgas Hiinas läbiviidav uuring ning Rahvusvahelise Vähiuurimiskeskuse arutelu nikliühendite üle, või mis tahes uutele teaduslikele andmetele või nende andmete tõlgendustele, mida on kasutatud käesolevate ettepanekute koostamisel käesolevas direktiivis käsitletud nikliühenditete kohta.
(3)
I lisa eessõnas tuleks muuta või lisada teatavaid märkuseid, et selgitada teatud ainete tootjate, turustajate ja importijate kohustusi, et täpsustada, et lisaks muudele toimetele on benseen liigitatatud mutageenina ning et I lisas nimetatud liigitust ja märgistust ei kohaldata seoses füüsikalis-keemiliste omadustega, kui testimisel ilmneb, et turustatud aine spetsiifilisel vormil on erinevad füüsikalis-keemilised omadused. I lisa eessõnast tuleks välja jätta märkus 6, kuna kõnealust märkust käsitlevate sätete kohaldamine lõpetatakse alates kuupäevast, mil jõustub komisjoni direktiiv 2001/60/EÜ (2). Seega tuleks lisa teatud kannetest välja jätta viide märkusele 6. Uus märkus 7 tuleks lisada I lisasse kajastamaks, et niklit sisaldavad sulamid tuleb klassifitseerida sensibilisaatorina pigem nikli vabastamiskiiruse kui selle kontsentratsiooni alusel.
(4)
Käesoleva direktiivi meetmed on kooskõlas ohtlike ainete ja valmististe kaubanduses tehniliste tõkete kõrvaldamist käsitlevate direktiivide tehnika arengule kohandamise komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 67/548/EMÜ I lisa muudetakse järgmiselt.
1)
Eessõna muudetakse järgmiselt:
a)
märkus H asendatakse lisas 1A esitatud tekstiga;
b)
märkus J asendatakse lisas 1B esitatud tekstiga;
c)
märkus P asendatakse lisas 1C esitatud tekstiga;
d)
lisa 1D tekst lisatakse märkusena T;
e)
märkus 6 jäetakse välja;
f)
lisa 1E tekst lisatakse märkusena 7.
2)
Lisas 1F esitatud kannetele vastavad kanded asendatakse kõnealuse lisa kannetega.
3)
Käesoleva direktiivi lisas 1G esitatud kanded lisatakse vastavalt direktiivi 67/548/EMÜ I lisa kannete järjekorrale.
4)
Käesoleva direktiivi lisas 1H esitatud kanded jäetakse välja.
Artikkel 2
1. Liikmesriigid jõustavad käesoleva direktiivi täitmiseks vajalikud õigusnormid hiljemalt 1. juunil 2009. Nad edastavad kõnealuste sätete teksti ning kõnealuste sätete ja käesoleva direktiivi vahelise vastavustabeli viivitamata komisjonile.
Kui liikmesriigid need normid vastu võtavad, lisavad nad nendesse või nende normide ametliku avaldamise korral nende juurde viite käesolevale direktiivile. Viitamise viisi näevad ette liikmesriigid.
2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastu võetud põhiliste siseriiklike õigusnormide teksti.
Artikkel 3
Käesolev direktiiv jõustub kahekümnendal päeval pärast selle avaldamist Euroopa Liidu Teatajas.
Artikkel 4
Käesolev direktiiv on adresseeritud liikmesriikidele.
Brüssel, 21. august 2008

Labels: 3
1
15
20